Diari Oficial de la Generalitat Valenciana


Sumari del DOGV 7264, del 30-04-2014 (2014/3691)

RESOLUCIÓ de 31 de març de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal d'Alcoi.
-------------------------------------------------------------------------------------------------------------------------------------------------------------------------

### Dades del document

Número de DOGV
:   7264

Data del DOGV
:   30-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3691


Data del document
:   31-03-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * administració local

RESOLUCIÓ de 31 de març de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal d'Alcoi. [2014/3691]  
La planificació de la prevenció d'incendis forestals a la Comunitat Valenciana es realitza a través de figures que es corresponen amb àmbits territorials diversos: des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.  
L'article 55.1 de la Llei 3/1993, de 9 de desembre, Forestal, de la Comunitat Valenciana, indica que correspon a l'administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, i establix un sistema de gestió forestal basat en demarcacions; el punt 2 del mateix article assenyala que, per a tot això i sense perjuí del que establisquen el Pla General d'Ordenació Forestal i els Plans Forestals de Demarcació, l'administració forestal aprovarà, dins d'estos últims, els plans sectorials de prevenció d'incendis forestals, que han de contindre les previsions necessàries pel que fa a les actuacions i mitjans per a la prevenció i extinció d'incendis.  
L'article 139 del Reglament de la Llei 3/1993, Forestal, de la Comunitat Valenciana, aprovat pel Decret 98/1995, del Govern Valencià, de 16 de maig de 1995, establix els continguts mínims que han de contindre els plans de prevenció d'incendis forestals de demarcació, que són: classificació del territori en funció del seu risc d'incendis forestals, tenint en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques. Zones d'especial protecció en funció del risc d'erosió i importància ecològica de les masses existents. Inventari i valoració dels mitjans de prevenció d'incendis existents que incloguen: xarxa viària jerarquitzada en funció del seu trànsit, xarxa de vigilància fixa i mòbil, xarxa d'infraestructura de defensa contra incendis. Cartografia referida als punts anteriors. Ordenances bàsiques referents a la prevenció d'incendis. Directrius d'actuació i accions previstes en prevenció d'incendis amb indicació de la forma i terminis d'execució. Pla economicofinancer.  
Per una altra banda la Llei 43/2003, de 21 de novembre, Forestal, en l'article 48 sobre zones d'alt risc d'incendi, establix l'obligatorietat de formular per a les zones declarades com d'alt risc d'incendi forestal un Pla de Defensa que ha de considerar, com a mínim: els problemes socioeconòmics que puguen haver-hi en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals. Els treballs de caràcter preventiu que calga realitzar, inclosos els tractaments selvícoles que procedisquen, àrees tallafocs, vies d'accés i punts d'aigua que hagen de realitzar els propietaris de les muntanyes de la zona, així com els terminis d'execució. Les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per l'Administració. L'establiment i disponibilitat dels mitjans de vigilància i extinció necessaris per a donar cobertura a tota la superfície forestal de la zona, amb les previsions per al seu finançament. La regulació dels usos que puguen donar lloc a risc d'incendis forestals.  
En atenció de tot això anterior l'any 2007 s'inicia per part de la Generalitat Valenciana el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós donada l'amplitud i complexitat de l'espai forestal i que arribarà al seu terme l'any que ve, 2014, amb la finalització de la redacció de l'últim pla de demarcació. Durant este període el contingut dels successius plans s'han enriquit i homogeneïtzat, i incorporen nombrosos aspectes aportats durant el procés de participació, fins a aconseguir en el cas de la Demarcació d'Alcoi el document final que ara s'aprova, i que, no obstant, és fidel en el seu contingut i línies bàsiques al que va ser sotmés a informació pública a l'octubre de 2010, i remés a la seua consideració a diferents entitats i a la totalitat de les entitats locals afectades.  
El Pla de prevenció d'incendis forestals de la Demarcació Forestal d'Alcoi se centra en dos aspectes fonamentals, per un costat la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos; i d'una altra, la disminució de la perillositat de l'incendi forestal una vegada que este s'ha produït, per mitjà de la construcció i manteniment d'infraestructures de prevenció que servisquen de suport a l'extinció (xarxa de camins, xarxa d'àrees tallafocs i xarxa de depòsits d'extinció).   
L'àmbit d'actuació és la demarcació d'Alcoi, situada en la província d'Alacant. La demarcació està composta per les comarques de l'Alt Vinalopó, l'Alcoià i el Comtat, més el municipi de la Vall d'Alcalà, que pertany a la comarca de la Marina Alta. La superfície total de la demarcació és de 158.546,8 ha, de les quals 77.575,8 ha corresponen a terreny forestal (48,9 %). El 25,6 % del terreny forestal de la demarcació (19.864,2 ha) es troba gestionat per la Generalitat, la resta correspon a terrenys privats.  
En l'àmbit de la demarcació es troba el Parc Natural de Serra de Mariola i el Parc Natural de la Font Roja.  
La vocació del terreny forestal és fonamentalment ambiental i paisatgística, encara que en relació amb l'aspecte productiu, és l'aprofitament cinegètic de les muntanyes el més destacat en la demarcació.  
D'acord amb tot el que s'ha exposat i amb l'article 55.2 de la Llei 3/1993, Forestal de la Comunitat Valenciana i l'article 10 del Decret 19/2012, de 7 de desembre, del President de la Generalitat, que assigna competències a la Conselleria de Governació i Justícia, vist que el pla complix amb el que disposa la legislació en la matèria i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el Pla de Prevenció d'Incendis Forestals de la Demarcació Forestal d'Alcoi com a directriu tècnica en la matèria en l'àmbit de la demarcació forestal que engloba els termes municipals de: Agres, Alcocer de Planes, Alcoleja, Alcoi, Alfafara, Almudaina, l'Alqueria d'Asnar, Balones, Banyeres de Mariola, Benasau, Beneixama, Beniarrés, Benifallim, Benilloba, Benillup, Benimarfull, Benimassot, Biar, el Camp de Mirra, Cañada, Castalla, Cocentaina, Facheca, Famorca, Gaianes, Gorga, Ibi, Millena, Muro de Alcoy, Onil, l'Orxa, Penàguila, Planes, Quatretondeta, Salinas, Sax, Tibi, Tollos, la Vall d'Alcalà i Villena, pertanyents a la província d'Alacant, el contingut i característiques de la qual s'arreplega en l'annex de la present resolució.  
  
Segon  
Es faculta la directora general de Prevenció, Extinció d'Incendis i Emergències per tal que, en l'àmbit de les seues competències, puga dictar les disposicions i adoptar les mesures necessàries per al desenrotllament i foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Demarcació Forestal d'Alcoi constituïxen la directriu tècnica superior en prevenció d'incendis forestals en l'àmbit definit en esta resolució, no tenen rang normatiu, i són subsidiàries, per tant, quant a l'aplicació, de la normativa general de Prevenció d'Incendis Forestals.  
  
2. En les zones incloses en l'àmbit d'un parc natural, i en els aspectes en què pot donar-se contradicció, prevaldrà el marc legislatiu propi de cada parc, en concret el Pla d'Ordenació dels Recursos Naturals, el Pla Rector d'Ús i Gestió i el Pla de Prevenció d'Incendis Forestals.  
  
Contra la present resolució, que entra en vigor l'endemà de la publicació en el Diari Oficial de la Comunitat Valenciana, les persones interessades poden interposar un recurs contenciós administratiu en el termini de dos mesos, comptats a partir de l'endemà a la publicació, davant de la Sala Contenciosa Administratiu del Tribunal Superior de Justícia de la Comunitat Valenciana de conformitat amb el que disposa l'article 10 i concordants de la Llei reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del conseller de Governació i Justícia, en el termini d'un mes des de l'endemà de la publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
DISPOSICIÓ ADDICIONAL  
  
Primera. Pla de defensa  
D'acord amb l'article 48 de la Llei 43/2003, de 21 de novembre, Forestal, el present pla, juntament amb el que establix la planificació general d'extinció d'incendis forestals en el seu àmbit territorial, té la consideració de Pla de Defensa.  
  
Segona. Clàusula de no-increment del gasto públic  
La implementació i posterior desplegament d'esta resolució no pot suposar un increment de gasto en el pressupost consolidat de la Generalitat.  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal d'Alcoi que es troben ja aprovats en esta data, hauran d'adaptar-se, en un termini de 6 mesos, al que disposa el Pla de Prevenció d'Incendis de la Demarcació.  
  
València, 31 de març de 2014  
  
El conseller de Governació i Justícia,  
SERAFÍN CASTELLANO GÓMEZ  
  
  
  
ANNEX  
Contingut i característiques del pla  
  
El pla està estructurat en els blocs següents:  
0. Continguts generals: glossari. Referències legislatives. Autors i col·laboradors.  
1. Introducció.  
2. Anàlisi històrica d'incendis: informe anàlisi històrica. Gràfiques demarcació. Gràfiques comparativa província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.  
7. Normes tècniques, instruccions i guies: vials. Punts d'aigua. Àrees tallafocs. Àrees tallafocs perimetrals a zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Realització de cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de parcs naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.  
8. Informes municipals.  
9. Programació econòmica i temporal.  
10. Document de síntesi.  
Així mateix disposa d'una referència cartogràfica completa dels diferents aspectes tractats en els blocs anteriors.  
Tots els documents que componen el pla, elaborats per a una major operativitat exclusivament en format digital, seran accessibles a través de la pàgina web de la conselleria competent en prevenció d'incendis forestals.  
Amb caràcter general el pla té una vigència de 15 anys amb revisions ordinàries cada 5 anys.